Document ID: /roh_data/filtered/fineweb-2-filterrobots_roh.jsonl.gz/71426

La chasa da la societad da tregants a Segl è veglia ed en in nausch stadi. Quai duai sa midar cun il project da generaziuns IG Schützenhaus, ch’è vegnì lantschà questa primavaira. Quel prevesa ch’il edifizi vegn renovà e sanà cun agid da la populaziun da Segl. Oravant tut ils scolars da las scolaras da Segl èn involvidas en las lavurs. Ils uffants han entant cumenzà ad allontanar paraids, glistas da metal e numerusas struvas en la chasa che sa chatta a l’ur da la vischnanca.
Quest è bler meglier che ir a scola
Tenor il co-iniziant dal project Andrea Gutgsell stat surtut la collavuraziun tranter las differentas generaziun en il center. Sper ils uffants da la scola da Segl vegnan er persunas pensiunadas da l’art a s’engaschar en chaussa. Ultra da quai hajan er plirs affars gia offrì lur agid durant las lavurs da renovaziun.
Far experientschas per la vita
Sper las lavurs activas cun martè e charplina en la chasa dals tregants, vegnian ils uffants er ad emprender quai ch’i vul per realisar in tal project. Per exempel han els dad ir per offertas tar ils impressaris u er dumandar per agid e sustegn en chaussa.
Jau hai emprendì da ristgar e dumandar ils affarists per agid e sustegn. L’emprim vai jau gì tema da far quai.
Il project IG Schützenhaus che dura sur tschintg onns, prevesa da far la primavaira 2024 in’emna intensiva cun ils scolars e las scolaras da Segl. Finalmain duain las localitads renovadas star a disposiziun a tut las generaziuns sco lieu multifuncziunal.